Bestyrelsens beretning for 2019.

**Selvstændig drift**

2019 har været et år med masser af udvikling i SamBiosen. Samtidig har det været det første hele år, hvor vi har stået for al driften selv. Med andre ord er det det første år, hvor budgetterne rigtigt har skulle stå sin prøve hele vejen igennem. Og det har de gjort.

I løbet af året har vi arbejdet på at forbedre faciliteterne her, til alle brugeres glæde. Vi har bl.a. malet og indrettet caféområdet så her er hyggeligere at opholde sig, opsat inforskærm med oversigt over lokaler og aktiviteter, opsat en vandpost, så tørstige aktive altid kan få koldt vand samt udskiftet lyset i idrætshallen til nyt energiforbedret LED-lys med støtte fra NRGI’s værdipulje.

Tak til NRGI’s værdipulje for det fornemme støttebeløb.

**Nye medlemmer og mere aktivitet**

I 2019 har vi fået 7 ekstra medlemmer: HD Dans, Samsø frie skole, Samsø Golfklub, Samsø Leg og sjov, Samsø Tennisklub, Seniorbridge klubben, Samsø Diabetesforening.

Vi er utroligt glade for dette, fordi medlemmerne er med til, at skabe mere aktivitet og liv i SamBiosen - og det er jo vores grundlæggende formål, at stedet skal bruges så meget som muligt, til glæde for så mange som muligt.

Udover de nye medlemmer og deres aktiviteter, er der også kommet flere aktiviteter til.

Som eksempel kan nævnes, at Samsø Foredragsforening har afholdt 4 foredrag i kultursalen og den jyske Opera kom forbi med en forestilling til børn, takket være vores gode kulturforvaltning i Samsø Kommune. Derudover har der været flere borgermøder, nytårskure, afslutninger, workshops og selvfølgelig den årlige uddeling af kultur- og ildsjæleprisen. Vi er glade for at flere og flere bruger kultursalen og der skal lyde en særlig tak til forvaltningerne i Samsø kommune, som er dygtige til at benytte os som et ekstra ”klubhus” i mange forskellige sammenhænge.

SamBiosen har også selv igangsat nye aktiviteter i 2019. Bl.a.:

Ny årlig frivillig-fest – en fejring af frivilligheden på Samsø

LAN-party med 60 deltagende børn og unge.

Livredderkursus på stranden i sommerferien.

Fodboldskole i sommerferien, som er vendt tilbage til Tranebjerg efter at have været i Nordby i regi af den tidligere friskole

Golffitness og step i samarbejde med Samsø Fitnesscenter

Opstart af et nyt ungeråd.

Derudover har vi fået støtte af Nordea Fonden til at arrangere cykel-sanke-ture i naturen og i 2019 afviklede vi +30 ture i samarbejde med bl.a. Samsø museum og naturskolen. Sanketurene er gratis og åbne for alle i 3 år, hvor Nordea Fonden støtter projektet.

**Mere fokus på Din Sundhed**

I 2019 indgik SamBiosen også i en sundhedsindsats i samarbejde med Vejen Idrætscenter, kaldet DIN SUNDHED. Vi tilbød et 8 ugers forløb med aktiviteter på tværs af foreninger og pay&play tilbud, målrettet til alle, som trængte til en udfordring eller hjælp til at komme i gang.

Vi håber på at kunne arbejde meget mere med sundhedsfremmende og tværgående tilbud i de kommende år, fordi vi mener, at civilsamfundet har en vigtig rolle i vores forebyggende sundhedssystem – særligt i et lille lokalsamfund som Samsø er.

**Skolebod og caféen der forsøder ethvert arrangement.**

I år var også første hele år med en aktiv café, som kunne forpleje alle møder og arrangementer. Det har bragt en duft og en stemning ind i huset, som får mundvandet til at løbe.

I Samarbejde med Samsø skole har vi påtaget os opgaven, at drive en fælles skolebod, hvor der serveres varm mad 2 gange om ugen til skolebørnene. Det giver rigtig meget mening, at skolens børn kan bruge caféen og sommetider endda få lækre rester fra fællesspingen aftenen før. Det skaber liv og glade dage her i dagstimerne.

**Tak for et godt år!**

Vi ser tilbage på et år fyldt med udvikling og vi er godt på vej til, at få bygget et bæredygtigt fundament for SamBiosen. Men vi er ikke i mål endnu og vi arbejder fortsat på, at udvikle stedet i tæt samarbejde med foreningslivet og lokalsamfundet.

Tak til alle medarbejdere, medlemmer, samarbejdspartnere og sponsorere for at bidrage til udviklingen af SamBiosen, et skridt ad gangen.

På vegne af bestyrelsen og den daglige ledelse

Tina Gylling og Jeppe Skriver